ULFBORG: Flere skilte og begge kirker i Ulfborg er blevet overmalet med rød maling. På vejen mod Ulfborg er der desuden opsat kors, hvor der står "Blod bliver ikke glemt."

Ifølge vagtchefen ved Midt- og Vestjyllands Politi, så er hærværket rettet mod Mourits Troldtoft, som er sigtet for at have skudt en ulv.

"Natur før mennesker" og "Blod bliver ikke glemt" er der blandt andet malet på den hvidmalede Ulfborg Kirke, som ligger i Ulfborg Kirkeby. Der er også malet på Ulfkær Kirke, som er bygget i røde mursten og ligger midt i Ulfborg.

Graver Tina Møller fortæller, at man vil anmelde hærværket mod begge kirker i Ulfborg til politiet, og at det derefter vil være en forsikringssag.

Klokken 3.36 i nat fik Dagbladet en besked med teksten "signalpolitik" fra Storm The Viking. Han hedder Storm Balderson, og samtidig har han lagt fotos fra overmaling og kors i Ulfborg op på på sin egen Facebookside. Her skriver han blandt andet "Signalpolitik er så moderne" og videre "Så Ulfborg mente du hade et ulveproblem" - "men nu har de så en problem Viking" - og senere "LÆNGE LEVE de danske ulve".

Det har ikke været muligt at træffe Storm Balderson for en kommentar, men han har lagt følgende op på sin facebook-side "stormtheviking.com" efter nattens hærværk.